Diari Oficial de la Generalitat Valenciana


Sumari del DOGV 5713, del 28-02-2008 (2008/2500)

Modificació de les mesures correctores establides en la declaració de zona acústicament saturada, segons Acord plenari de data 29 de març de 2007, que comprén els carrers de Quatre Camins, Secretari Chornet, Leopoldo Querol, plaça de l'Estació, carrer de les Creus, Mossén Oliver i les Oliveres, al terme municipal de Benicàssim.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5713

Data del DOGV
:   28-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/2500


Data del document
:   22-02-2008

Organisme emissor
:   Ajuntament de Benicàssim

Tipus de document
:   Resolució

Descriptors 

:   * Benicàssim
    * contaminació acústica
    * zona urbana
    * protecció contra el soroll

Modificació de les mesures correctores establides en la declaració de zona acústicament saturada, segons Acord plenari de data 29 de març de 2007, que comprén els carrers de Quatre Camins, Secretari Chornet, Leopoldo Querol, plaça de l'Estació, carrer de les Creus, Mossén Oliver i les Oliveres, al terme municipal de Benicàssim. [2008/2500]  
En sessió extraordinària celebrada per l'Ajuntament en Ple de Benicàssim, el dia 20 de febrer de 2008, entre altres, es va adoptar l'acord que, sense contradir la resta de l'acord, diu així: Punt quart. Modificació de les mesures correctores establides en la declaració de zona acústicament saturada.   
Vist l'expedient d'activitats núm. 2007/182 que es tramita per a la modificació de les mesures correctores en la declaració de zona acústicament saturada aprovada el 29 de març de 2007 pel Ple de l'Ajuntament, la corresponent a l'àmbit comprés en els determinats carrers i l'espai interior, al terme municipal de Benicàssim.  
Atés que:  
1r. Per Acord de l'Ajuntament Ple de data 29 de març de 2007 (publicat en el DOCV de data 31.05.2007), es va acordar, entre altres punts, declarar la zona acústicament saturada, la compresa en els carrers següents: carrer dels Quatre Camins, carrer del Secretari Chornet, carrer de Leopoldo Querol, plaça de l'Estació, carrer de les Creus, carrer de Mossén Oliver i carrer de les Oliveres, al terme municipal de Benicàssim.  
2n. Dins del règim d'actuacions en l'àrea objecte d'actuació, les mesures que s'adopten són:  
· Suspendre en la zona l'atorgament de noves llicències d'obertura, modificació o ampliació de les existents. Aquesta suspensió queda restringida exclusivament per a l'exercici d'activitats recreatives i/o oci que incorporen ambientació musical o productores de sorolls i vibracions.  
· Limitar l'horari de tancament de les activitats que s'exercisquen en la zona objecte de la declaració a les 01 hores i 30 minuts.  
· Control efectiu per part de la policia local del compliment de l'horari de tancament.  
3r. En data 10 de juliol de 2007, l'Alcaldia emet la proposta següent: incoar expedient de modificació del contingut de la declaració de ZAS amb la tramitació d'un nou procediment amb els mateixos tràmits administratius i requisits tècnics exigits en la normativa i tenint en compte la finalitat i els compliments dels objectius que la normativa preveu per a la ZAS.  
4t. En data 13 de juliol de 2007, en sessió plenària de l'Ajuntament de Benicàssim es dóna coneixement de la proposta de l'alcalde.  
5é. A la vista de les reunions mantingudes durant el període estival per la mesa de treball de la ZAS, integrada, entre altres, per membres de l'equip de govern, representants de la resta de partit polítics de la corporació, representants de l'associació contra el soroll, i d'associacions del sector hostaler de Benicàssim, en data 21 de setembre de 2007, l'Alcaldia efectua petició de pronunciament al Ple, en el sentit de proposar la modificació de les mesures correctores establides en la declaració de ZAS, per acord plenari de data 29.03.2007, detallant-se a continuació en la dita petició les noves mesures correctores proposades.  
6é. Tant la Comissió Informativa Municipal de 24 de setembre de 2007, com l'Ajuntament en Ple, en data 27 de setembre de 2007, es pronuncia en el mateix sentit que el sol·licitat per l'Alcaldia.  
7é. En conseqüència, per Decret núm. 2501, de data 5 d'octubre de 2007, l'Alcaldia proposa la modificació de les mesures correctores, amb unes noves mesures correctores en substitució de les anteriors en cas d'aprovar-se definitivament i que s'indiquen en el punt segon de la part dispositiva del present acord.  
8é. Al mateix temps, a través d'aquest Decret de data 05.10.2007, se sotmet a informació publica la referida proposta de modificació de mesures correctores de la declaració de ZAS, per un període de 30 dies, mitjançant publicació de sengles anuncis en el Diari Oficial de la Comunitat Valenciana i en un dels diaris d'informació general de major difusió en la província. També es dóna audiència a les organitzacions o associacions afectades.  
9é. Després que s'hagen publicat anuncis en el DOCV en data 24 d'octubre de 2007 i el diari Mediterráneo en data 27 d'octubre de 2007, i notificat el decret a les associacions interessades, s'han presentat els següents escrits o al·legacions:  
· Escrit de data 11 d'octubre de 2007 (NRE 16790) presentat per Juan José Medina Romero, en representació de l'Associació d'Empresaris d'Hostaleria de Benicàssim.  
· Escrit de data 19 de novembre (NRE 18121), presentat per Francisco J. Bou Peiró, en representació de El Corralet 2005, CB.  
Atés quant al procediment que:   
1r. La regulació de les declaracions de zona acústicament saturada està prevista en els articles 28 i següents de la Llei 7/2002, de la Generalitat Valenciana, de Protecció contra la Contaminació Acústica, i els articles 20 i següents del Decret 104/2006, de 14 de juliol, del Consell, de planificació i gestió en matèria de contaminació acústica.  
2n. Les possibles mesures correctores inherents a una declaració de ZAS apareixen regulades en l'article 21.3. del mencionat Decret 104/2006. Tal enumeració, tal com s'infereix del tenor literal d'aquest precepte, no té caràcter limitador.  
3r. La citada normativa sí que contempla de forma exhaustiva i detallada els tràmits i requisits que exigeix la declaració de ZAS o cessament d'aquesta, i no existeix una regulació expressa en els casos de modificació de les mesures correctores inherents a la ZAS.  
4t. Després del tràmit d'informació pública, la conselleria competent en medi ambient emet en el termini d'un mes, un informe vinculant sobre la proposta de declaració o modificació de la ZAS. La seua absència d'emissió en el termini establit pot donar lloc a la interrupció del procediment. En el present supòsit, la referida conselleria en data d'entrada 11 de febrer de 2008 ha emés un informe favorable a la proposta de modificació de les mesures correctores establides en la declaració de ZAS.  
5é. Correspon al Ple de l'Ajuntament la modificació definitiva de conformitat amb l'article 29.4 de la Llei 7/2002, amb publicació de l'esmentat acord en el DOCV i entrant en vigor el dia següent de la seua publicació, segons l'article 29.5 de la mencionada Llei 7/2002, de la Generalitat Valenciana.  
Atés, quant al contingut de les al·legacions, que:   
1r. L'escrit d'al·legacions de data 11.10.2007, presentat per Juan José Medina Romero, en representació de l'Associació d'Empresaris d'Hostaleria de Benicàssim, està basat, en síntesi, en l'al·legació següent:  
· Disconformitat amb el contingut de la mesura g) del llistat de noves mesures correctores propostes, consistent en limitació de la concessió d'autoritzacions d'ocupació de via pública en determinades zones, així com la inspecció de les ocupacions de via pública.  
Respecte d'això cal adduir que en data 22.01.2008 es reuneixen els integrants de la mesa ZAS a fi d'analitzar les al·legacions presentades durant el període d'informació pública de la proposta de modificació de mesures correctores de la ZAS i, en concret, l'al·legació presentada contra l'epígraf g) del llistat de mesures proposades, relatiu a la limitació d'ocupació de via pública.  
Atés que la dita mesura no suposa un propòsit total i absolut de no concessió per part de l'Ajuntament d'autorització d'ocupació de la via pública, mitjançant la instal·lació de taules, cadires, tendals...., sinó que representa un propòsit de fiscalització i control de les ocupacions que se sol·liciten, que podria suposar en determinats casos justificat per l'interés públic a tindre en compte, una denegació o limitació, en el contingut de les autoritzacions que, si és el cas, es concedisquen.  
Atés que l'epígraf g) del llistat de mesures proposades, consistent en limitació i inspecció de la via pública ha d'emmarcar-se en el conjunt de mesures que es proposen, tendents a reduir els nivells sonors existents, i per tant, els nivells de contaminació acústica, i no és procedent, en conseqüència, eliminar cap d'aquestes mesures.  
Atés, en definitiva, que a la vista de l'estudi que s'ha realitzat de la referida al·legació, en la reunió de la mesa ZAS, ha quedat acreditat que tots els partits polítics i associacions representades manifesten la seua voluntat que finalment es mantinga aquesta mesura, i en conseqüència, desestimar aquesta al·legació:  
2n) L'escrit de data 19.11.2007 presentat per Francisco J. Bou Peiró, en representació, està basat en la petició que es concedisca l'horari de tancament anterior a la ZAS o, si no hi ha, una modificació d'aquesta per a la temporada 2008.  
L'al·legant justifica aquesta pretensió en el fet que són titulars d'una llicència de pub al carrer de Josep Barberà i Ceprià, núm. 19 (exp. núm. 27/2003) i han realitzat una important desembossament econòmic per a adequar el local a la normativa vigent sense que puguen obtindre ingressos a causa de la nova mesura de tancament.  
Respecte a aquesta al·legació cal afirmar que aquesta resulta incoherent amb el llistat de noves mesures correctores que es proposen, tenint en compte que en les noves mesures previstes en el Decret d'Alcaldia núm. 2501 (que substituiran les que estan en vigor en el cas d'aprovar-la definitivament), no apareix la limitació d'horari de tancament al qual el senyor Bou fa referència, per la qual cosa la seua pretensió apareix implícitament atesa en l'al·ludit llistat de noves mesures proposades i, en conseqüència, és procedent desestimar aquesta al·legació.  
Per tot això que s'ha exposat, vistos els informes que hi ha en l'expedient, i segons informe vinculant favorable de la conselleria de Medi Ambient, amb el dictamen previ de la Comissió Informativa Municipal de Participació i Coordinació, de data 15 de febrer de 2008.  
Obert el debat: sotmet l'assumpte a votació per unanimitat dels regidors assistents a l'acte, per la qual cosa s'acorda:  
Primer  
Desestimar les al·legacions presentades per Francisco Bou Peiro, en representació de Corralet, CB, i Juan José Medina, en representació de l'Associació d'Empresaris d'Hostaleria de Benicàssim, pels motius exposats anteriorment.  
Segon  
Modificar les mesures correctores establides en la declaració de zona acústicament saturada segons Acord plenari de data 29 de març de 2007 (publicat en el DOCV de data 31.05.2007), que comprén els carrers: carrer dels Quatre Camins, carrer del Secretari Chornet, carrer de Leopoldo Querol, plaça de l'Estació, carrer de les Creus, carrer de Mossén Oliver i carrer de les Oliveres, al terme municipal de Benicàssim, amb les següents mesures correctores definitives:  
a) Constitució de manera definitiva d'una mesa permanent de treball integrada per membres de la corporació municipal, representants de l'associació contra el soroll, i d'associacions del sector hostaler i turístic de Benicàssim, que analitze els efectes i l'eficàcia, i realitze el seguiment de l'aplicació de les mesures correctores de la contaminació acústica en la ZAS.  
b) Adopció de mesures de reducció del trànsit rodat en la ZAS.  
c) Elaboració d'un cens de locals amb les seues respectives llicències, de manera que facilite el control i les inspeccions dels serveis municipals, i procedir posteriorment, si és el cas, a l'adopció de les mesures sancionadores, cautelars i de tancament, en els supòsits d'activitat sense llicència, o sense ajustar-se a aquesta de conformitat amb la normativa d'aplicació.  
d) Posada en marxa d'una unitat policial mediambiental que, entre altres comeses, inclourà les competències, pròpies de la policia local, quant al control continuat de la contaminació acústica en general i, particularment, en la ZAS.  
e) Disseny de campanyes i accions d'informació i sensibilització amb l'objecte de conscienciar sobre la contaminació acústica i la necessitat d'eliminar-la.  
f) Elaboració de protocols d'actuació administrativa que proporcionen agilitat en l'actuació enfront de les possibles infraccions en la contaminació acústica.  
g) Limitació de la concessió d'autoritzacions d'ocupació de via pública en les zones en què la concentració de vianants genere una contaminació acústica, així com la inspecció de les ocupacions de via pública.  
h) Intensificar per part de la policia els controls (ITV...) dels vehicles de motor, que transiten per aquest terme municipal a fi, entre altres, d'aspectes de reduir la contaminació acústica.  
i) Suspendre en la zona l'atorgament de noves llicències d'obertura, modificació o ampliació de les existents. Aquesta suspensió queda restringida exclusivament per a l'exercici d'activitats recreatives i/o oci que incorporen ambientació musical o productores de sorolls i vibracions. Aquesta suspensió no afectarà els locals que compten amb llicència d'obertura de bar preexistent i sol·liciten llicència d'obertura de 'pub', que es concedirà prèvia acreditació dels requisits urbanístics i tècnics que exigeix la normativa d'aplicació.  
j) Limitadors de potència acústica, en aquells locals amb ambientació sonora.  
k) Es realitzarà un seguiment continu dels nivells sonors de la zona, a l'efecte del qual s'aprovarà un calendari de mesuraments.  
Aquestes mesures, una vegada aprovades definitivament, si és el cas, pel Ple de l'Ajuntament, podran ser modificades per aquest segons el grau d'eficàcia que aconseguisquen, sempre amb la finalitat de reduir els nivells de contaminació acústica.   
De conformitat amb el que disposa l'article 31 de la Llei 7/2002, de la Generalitat Valenciana, estableix que les mesures adoptades es mantindran en vigor mentre no quede acreditada la recuperació dels nivells superats mitjançant informe tècnic, es resolga el cessament de la declaració de zona acústicament saturada, pel Ple de l'Ajuntament i es publique en el Diari Oficial de la Comunitat Valenciana.  
Tercer  
Notificar aquest acord a la Direcció General de Qualitat Ambiental de la conselleria de Medi Ambient, la Direcció Territorial d'Espectacles, policia local, als al·legants en el tràmit d'informació pública de l'expedient.  
Quart  
Publicar aquest acord en el DOCV, que entra en vigor l'endemà de la publicació.  
Cinqué  
Contra aquest acord plenari, que és definitiu i posa fi a la via administrativa, els interessats poden interposar:  
a) Potestativament, el recurs administratiu de reposició, davant del Ple d'aquest ajuntament, en el termini d'un mes, comptat a partir de l'endemà de la data de publicació d'aquest anunci en el del Diari Oficial de la Comunitat Valenciana.  
b) Directament, recurs contenciós administratiu, davant dels jutjats d'aquest ordre jurisdiccional de la província, en el termini de dos mesos, comptats a partir de l'endemà de la data de publicació del present anunci en aqueix diari oficial (080220P-EX/29).  
Això, sense perjudici que aquests interessats puguen interposar contra el dit acord plenari qualsevol altre recurs administratiu o jurisdiccional que estimen que els assistisca.  
Benicàssim, 22 de febrer de 2008.- L'alcalde: Francesc Colomer i Sánchez.